钦定古今图书集成/明伦汇编/氏族典/第181卷 > 《廖用贤尚友录》 > 权会
## 钦定古今图书集成/明伦汇编/氏族典/第181卷 > 《廖用贤尚友录》 > 权会

按《北齐书权会传》，“会字正理，河间鄚人也。志尚沈雅，
动遵礼则。少受郑《易》，探赜索隐，妙尽幽微。《诗》《书》《三礼》，
文义该洽，兼明风角，妙识元象。魏武定初，本郡贡孝
廉，策居上第，解褐四门博士。仆射崔暹引为馆客，甚
敬重焉。暹欲荐为诸王师，固辞。暹亦识其意，遂罢荐
举。寻被尚书符，追著作修国史监知太史局事。皇建”
中，转加中散大夫。会参掌虽繁，教授不阙。性甚儒懦，
似不能言，及临机答难，酬报如响，动必稽古，辞不虚
发。由是为儒宗所推。有一子，字子袭，聪敏精勤，幼有
成人之量。不幸先亡，临送者为其伤恸，会唯一哭而
罢，时人尚其达命。武平年，自府还第，在路无故马倒，
遂不得语，因尔暴亡，时年七十六。注《易》一部行于世。